<classify> Mchezo huo wa kuhitimisha wiki ya Simba ulichezwa kwenye Uwanja wa Taifa Dar es Salaam, ambapo ulitumika pia kuwatambulisha wachezaji wapya wa timu hiyo kwa mashabiki wao.Wachezaji wapya waliocheza mechi hiyo ni Mganda Hamis Kiiza, Mzimbabwe Justuce Majibva, Mivory Coast Vincent Angban na Mrundi Emry Nimuboma. Akizungumza baada ya mchezo huo, Kerr alisema bado kiwango cha wachezaji wake hakijamvutia hivyo ana kazi kubwa ya kuwatengeneza ili kila mmoja kutambua jukumu lake.Tunashukuru kupata ushindi, lakini bado tuna kazi. Wachezaji wamecheza kwa kiwango cha kawaida hakijanivutia, napenda kuona wachezaji wanajituma kila mmoja katika nafasi yake, alisema. Alisema anataka kuhakikisha wachezaji wote wanajituma zaidi kwa kuchochea mashambulizi na kushinda.Kocha huyo alisema bado hajapata kikosi cha kwanza ambacho kitacheza soka la kuvutia katika michuano la Ligi Kuu Tanzania bara, na kwamba anaendelea kuangalia uwezo wao. Katika mchezo huo baadhi ya washambuliaji wa Simba akiwemo Kiiza na mkongwe Musa Mgosi, walikosa nafasi nyingi za kufunga.Kerr alisema ni mapema kuwalaumu washambuliaji hao, hadi msimu wa ligi utakapoanza itakuwa rahisi kuwatazama zaidi kujua uwezo wao. Alisema jambo la msingi anataka kuona washambuliaji hao wanatumia nafasi wanazopata kufunga mabao.  <topic>: michezo 